度關山
作者：張耒
朝代：宋

paragraphs: 度關山，意悠哉，秦關路險行車摧。
秋雲沉沉天未曉，關吏正眠關未開。
孟嘗逃秦畏秦逐，一日歸齊未爲速。
重扉當道可奈何，搔首蒼茫空駐轂。
主君無言客無計，仰看天星俯相視。
風鳴木響心自驚，咄嗟謾養三千士。
下客趨前敢獻誠，爲君試效晨雞鳴。
引聲未絕羣雞應，軋軋重門俄徹扃。
馬嘶人語車輪轉，斗柄斜橫夜初半。
奔風捷足欲何追，虎口脫身非素願。
孟嘗好士竟何爲，纔得雞鳴狗盜兒。
可憐當日慇懃意，輟食分衣竟爲誰。